Μαξιμιλιανός Α΄ του Μεξικού

Ο Μαξιμιλιανός Α΄ (Maximiliano I de México, Ανάκτορα Σένμπρουν, Βιέννη, 6 Ιουλίου 1832 - Σαντιάγο ντε Κερέταρο, Μεξικό, 19 Ιουνίου 1867) από τον Οίκο των Αψβούργων-Λωρραίνης υπήρξε Αρχιδούκας της Αυστρίας και Αυτοκράτορας του Μεξικού.

Βιογραφία
Ο Φερδινάνδος Μαξιμιλιανός Ιωσήφ Μαρία ήταν ο δευτερότοκος γιος του Φραγκίσκου Κάρολου, Αρχιδούκα της Αυστρίας (δευτερότοκου γιου του Φραγκίσκου Β΄ της Αγίας Ρωμαϊκής Αυτοκρατορίας) και της Σοφίας των Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Μεγαλύτερος αδελφός του ήταν ο Φραγκίσκος Ιωσήφ της Αυστρίας.

Κατατάχθηκε νωρίς στο ναυτικό και σύντομα εξαιτίας του ζήλου του ανήλθε σε υψηλόβαθμες θέσεις. Το 1857 ανέλαβε την διοίκηση της Λομβαρδίας και της Βενετίας και γι' αυτόν τον λόγο εγκαταστάθηκε στο Μιλάνο. Από εκεί προσπάθησε να κερδίσει την εύνοια των δύσπιστων Μιλανέζων προς την αυστριακή κυριαρχία παραχωρώντας τους διάφορα προνόμια. Εξαιτίας όμως της πολιτικής του συγκρούστηκε με τον αδελφό του Φραγκίσκο Ιωσήφ Α΄ και το όλο εγχείρημα απέτυχε. Έτσι παραιτήθηκε και εγκαταστάθηκε στο Ανάκτορο Μιραμάρε της Τεργέστης αφού πρώτα η Αυστρία είχε χάσει τις Ιταλικές της κτήσεις.

Αυτοκράτορας του Μεξικού

Παντρεύτηκε την δεύτερη εξαδέλφη του, Καρλόττα του Βελγίου στις 27 Ιουλίου 1857 στις Βρυξέλλες. Το 1859 του προσφέρθηκε το στέμμα του Μεξικού, το οποίο όμως αρχικά αρνήθηκε. Τελικά το 1863, ύστερα από πιέσεις του Ναπολέοντα Γ΄, δέχθηκε την πρόταση. Στις 28 Μαΐου 1864 έφτασε στο Μεξικό, όπου σύντομα συνειδητοποίησε τις δυσκολίες που έπρεπε να αντιμετωπίσει, αφού το μεγαλύτερο μέρος του λαού αρνείτο να τον αναγνωρίσει ως νόμιμο Βασιλιά του και παράλληλα πραγματοποιούσε ανταρτοπόλεμο ενάντια στον γαλλικό στρατό. Εγκαταστάθηκε με τη σύζυγό του στο Κάστρο Τσαπουλτεπέκ στα περίχωρα της πόλης του Μεξικού, θέση που αποτελούσε το καταφύγιο των Αζτέκων αυτοκρατόρων και παρήγγειλε την κατασκευή μεγάλης λεωφόρου, που θα συνδέει την κατοικία του με το κέντρο της πόλης του Μεξικού. Η λεωφόρος αυτή είναι σήμερα η κεντρική λεωφόρος της πόλης. Προετοίμαζε τη στέψη του ως αυτοκράτορα σε μεγαλειώδη τελετή, αλλά η στέψη τελικά δεν έγινε ποτέ λόγω της μεγάλης αστάθειας που επικρατούσε στη χώρα, όσο ο ίδιος βρισκόταν εκεί. Το 1866 ο Ναπολέων Γ΄ απέσυρε τον γαλλικό στρατό. Γι' αυτό το λόγο η γυναίκα τού Μαξιμιλιανού, η Καρλόττα, επιχείρησε ταξίδι στην Ευρώπη με σκοπό να επιτύχει τη συνδρομή στρατιωτικής βοήθειας. Η προσπάθεια όμως αυτή απέτυχε, με αποτέλεσμα ο Μαξιμιλιανός να βρεθεί απομονωμένος. Τελικά συνελήφθη από τον Μπενίτο Χουάρες στο Κερέταρο.

Ανατροπή και εκτέλεση του αυτοκράτορα Μαξιμιλιανού

Αφού δικάστηκε, αποφασίστηκε να του επιβληθεί η ποινή του θανάτου. Παρά τα τηλεγραφήματα και τις παρακλήσεις των βασιλικών οικογενειών της Ευρώπης, ο Μαξιμιλιανός τουφεκίστηκε στο Κερέταρο στις 19 Ιουνίου του 1867. Τάφηκε στην αυτοκρατορική κρύπτη στη Βιέννη.

Οικογένεια
Νυμφεύτηκε το 1857 την Καρλόττα του Βελγίου, κόρη του Λεοπόλδου Α΄. Δεν απέκτησαν τέκνα και υιοθέτησαν τους:
 (υιοθετημένος) Αγκουστίν ντε Ιντουρβίδε υ Γκρην (1863 - 1925), Πρίγκιπας του Ιντουρβίδε.
 (υιοθετημένος) Σαλβαδόρ ντε Ιντουρβίδε υ Μαρθάν (1849 - 1895), Πρίγκιπας του Ιντουρβίδε.
Οι δύο τους ήταν εξαδέλφια, μόνοι άρρενες εγγονοί του Αγκουσίν δε Ιντουρβίδε, 1ου Αυτοκράτορα του Μεξικού.

Οίκος των Αψβούργων-Λωρραίνης
Αυτοκράτορες του Μεξικού